**Talousvaliokunnan mietintö 4/2015 kirkkohallituksen esityksestä 6/2015 ja talousarvioaloitteesta 1/2015**

**Kirkon keskusrahaston ja Kirkon eläkerahaston talousarvio vuodeksi 2016 ja toiminta- ja taloussuunnitelma vuosiksi 2016‒2018**

Asianumerot 2015‒00510

**Hiippakuntien kansainvälisen työn virkojen palkkauksen järjestäminen**

Asianumerot 2015‒00632

Talousvaliokunta on valmistellut otsikossa mainitun asian, joka koskee kirkon keskusrahaston ja kirkon eläkerahaston talousarvioita vuodeksi 2016 sekä toiminta- ja taloussuunnitelmia vuosiksi 2016‒2018.

Samassa yhteydessä on käsitelty talousarvioaloite 1/2015: Hiippakuntien kansainvälisen työn virkojen palkkauksen järjestäminen.

Valiokunta on kuullut käsittelyn yhteydessä asiantuntijoina kansliapäällikkö Jukka Keskitaloa, kirkkoneuvos Leena Rantasta, kirkkoneuvosto Kimmo Kääriäistä, rekisteripäällikkö Riikka Ryökästä, tietohallintojohtaja Jukka Tammista, Kipan johtaja Seija Mäenpäätä ja verkkoviestintäpäällikkö Lari Lohikoskea.

**Toiminta- ja taloussuunnitelman 2016–2018 yleisperustelut**

**Johdanto**

Kirkon keskusrahaston taloussäännön 3 §:n mukaan kirkolliskokouksen on talousarvion vahvistamisen yhteydessä vahvistettava myös vähintään kolmea vuotta koskeva toiminta- ja taloussuunnitelma. Kirkkohallituksen esitys kirkon keskusrahaston vuoden 2016 talousarvioksi ja vuosien 2016‒2018 toiminta- ja taloussuunnitelmaksi sisältää erillisen liiteosan.

Kirkon keskusrahaston talousarvio jakautuu kahteen pääosastoon, jotka ovat Kirkon yhteinen toiminta ja Kirkon palvelukeskus.

Erillisenä niteenä esitetään vuoden 2016 alusta lukien Kirkon keskusrahastosta erotettuna itsenäisenä oikeushenkilönä aloittavan Kirkon eläkerahaston talousarvio. Kirkon keskushallintouudistuksen yhteydessä Kirkon eläkerahasto eriytetään kirkon keskusrahastosta. Tätä koskevat säännökset sisältyvät kirkkolakiin ja kirkkojärjestykseen. Muutos on käytännössä pelkästään lainsäädäntötekninen eikä vaikuta eläketoimintaan. Kirkon eläkerahasto jatkaa kirkon keskusrahaston eläkerahaston toimintaa ja kirkon keskusrahaston eläkerahaston varat, oikeudet ja velvoitteet siirtyvät kirkon eläkerahastolle lain voimaan tullessa. Eläkelaitoksen toiminta rahoitetaan työnantajan eläkemaksutuotoilla ja seurakunnilta perittävällä eläkerahastomaksulla.

Kirkon yhteinen toiminta jakaantuu osastoihin Kirkkohallitus, Hiippakunnallinen toiminta, Avustukset ja Omakatteiset rahastot. Kirkon yhteinen toiminta rahoitetaan seurakuntamaksutuotoilla.

Kirkon palvelukeskuksen toiminta rahoitetaan asiakasseurakunnilta perittävillä palvelumaksutuloilla.

Kirkkohallituksen ja sen osastojen ja erillisyksiköiden toiminnan tavoitteet, keinot tavoitteiden saavuttamiseksi ja avainmittarit on esitetty tuloskortissa. Tavoitteet on ryhmitelty neljään osa-alueeseen: edunvalvonta ja vaikuttaminen, koko kirkon yhteiset tehtävät, seurakuntien toiminnan kehittäminen ja tukeminen sekä kirkkohallitustasoiset tavoitteet vuodelle 2016. Tavoitteiden toteutumista arvioidaan tilinpäätöksen ja toimintakertomuksen käsittelyn yhteydessä.

***Talousvaliokunnan kannanotto***

*Talousarviokirjan rakennetta on kehitetty oikeaan suuntaan ja kirja antaa hyvän kuvan Kirkkohallituksen toiminnasta ja tehtävistä. Tuloskorttien tavoitteiden, keinojen ja avainmittareiden määrittelyssä on kuitenkin kehitettävää.*

*Lähetekeskustelussa tuotiin esiin lapsivaikutuksen arvioinnin puuttuminen Kirkon keskusrahaston toiminta- ja taloussuunnitelmasta. Talousvaliokunta pitää tärkeänä, että lapsivaikutuksen arviointi toteutetaan seuraavissa suunnitelmissa ja sitä kautta annetaan myös seurakunnille malli hyvin hoidetusta lapsivaikutusten arvioinnista.*

**Suunnittelun lähtökohdat**

Kirkkohallituksen täysistunto hyväksyi tammikuussa 2015 kirkkohallituksen strategian vuoteen 2020.

Kirkkohallituksen tehtävä määriteltiin seuraavasti: Hoidamme kirkon yhteisiä tehtäviä kotimaassa ja kansainvälisesti. Vaikutamme yhteiskunnassa tuoden esiin kirkon sanomaa ja arvoja. Tuemme seurakuntia muuttavassa toimintaympäristössä.

Kirkkohallituksen arvot ovat usko, toivo ja rakkaus. Usko: Liitymme maailmanlaajaan Kristuksen kirkkoon ja sen uskoon. Toivo: Vahvistamme luottamusta tulevaisuuteen. Rakkaus: Toimimme vuorovaikutteisesti, vastuullisesti ja oikeudenmukaisesti.

Strategian mukaisesti Kirkkohallitus on vuonna 2020 muutoksen keskellä yhteistyöhakuinen seurakuntien palvelija ja yhteiskunnallinen vaikuttaja.

Kirkkohallituksen strategiset painopisteet ovat:

* *Nostamme kirkon sanoman esiin*. Huolehdimme kirkon valtakunnallisesta viestinnästä yhteistyössä seurakuntien ja muiden toimijoiden kanssa monikanavaisesti.
* *Kohtaaminen koskettaa*. Keräämme järjestelmällisesti palautetta suunnitelmistamme ja työstämme. Vahvistamme kirkon eri toimijoiden keskinäistä yhteistyötä ja selkeytämme työnjakoa.
* *Rakastamme lähimmäistä*. Edistämme heikoimmassa asemassa olevien ja kestävän kehityksen puolesta tehtävää työtä kirkossa.
* *Arvostamme jäsenyyttä*. Selvitämme keinoja helpottaa kirkkoon liittymistä ja vahvistamme osallisuuden toteutumista kirkossa.

***Talousvaliokunnan kannanotto***

*Toiminta- ja taloussuunnitelman laatimisen jälkeen turvapaikanhakijoiden määrä on kasvanut voimakkaasti. Valiokunta pitää tärkeänä, että turvapaikanhakijoiden ja muiden maahanmuuttajien tilanne otetaan huomioon niin hiippakuntien kuin kirkkohallituksenkin toiminnassa. Hyvä ja toimiva tehtävänjako kirkkohallituksen, hiippakuntien ja seurakuntien välillä on välttämätöntä.*

**Taloudelliset lähtökohdat**

***Seurakuntien taloudellinen tilanne***

Vuosikatteen määrällä arvioitaessa seurakuntien taloudellinen tila heikkeni vuonna 2014 noin 10 prosenttia. Kirkollisverotulo aleni 2,3 prosenttia ja osuus yhteisöveron tuotosta kasvoi 10,4 prosenttia. Yhteenlaskettu verotulo aleni yhden prosentin. Toimintatuotot kasvoivat reilut kaksi prosenttia ja toiminta kulut alenivat noin yhden prosentin. Henkilöstökulut alenivat 1,5 prosenttia.

***Yleinen talouskehitys***

EU-maiden talous kasvaa vuonna 2015 lähes kaksi prosenttia. Suomen talouden kehitys on ollut jo usean vuoden ajan lähellä nollaa.

**Ehdotuksen keskeisimmät kohdat**

***Kirkon yhteinen toiminta***

**Kirkkohallitus**

Kirkkohallituksen käyttötalousmenoihin esitetään 3,9 prosentin, eli noin 1,1 miljoonan euron korotusta. Perustelut korotusesitykselle ovat seuraavat: 1) Virsikirjan lisävihon painatuskustannukset ovat noin 260 000 euroa, 2) Lukkari-hankkeen kehittämistyöhön 150 000 euroa vuodessa, 3) Verkkopalvelu Sakastin uudistamishanke (2016–2018) 150 000 euroa vuodessa (yhteissumma 450 000 euroa), 4) It-investointimenoista on siirretty 400 000 euroa käyttötalousmenoihin, 5) Joidenkin talousosaston henkilöiden palkkauskustannuksia ei enää kohdenneta eläkerahastolle, mikä aiheuttaa palkkasumman kasvua.

Kirkkohallituksen osastoja ovat hallinto-osasto, työmarkkinaosasto, talousosasto, toiminnallinen osasto, kirkon ulkoasiain osasto sekä kansliapäällikön toimisto. Kansliapäällikön alaisuudessa toimivat Kirkon tiedotuskeskus, Kirkon tutkimuskeskus, Kirkon ruotsinkielisen työn keskus ja Kirkon kirjanpidon ja palkanlaskennan palvelukeskus sekä hallinnollisesti Piispainkokouksen kanslia ja Arkkipiispan kanslia.

Kirkon keskusrahaston talousarvioon on aiemmin sisältynyt huomattava määrä ns. strategisia hankkeita, joiden rahoittamiseksi on laadittu alijäämäisiä talousarvioita. Kirkolliskokouksen tekemän päätöksen mukaisesti tarkoituksena on ollut käyttää aikaisemmilta vuosilta kertynyttä ylijäämää yhteisten, kaikkia seurakuntia tasapuolisesti hyödyttävien hankkeiden rahoittamiseen, jolloin ei synny painetta seurakuntamaksujen korottamiseen. Edellisissä suunnitelmissa strategisiksi nimetyistä hankkeista seuraavat ovat vielä kesken.

|  |  |  |  |  |
| --- | --- | --- | --- | --- |
| 1 000 euroa | 2015 | 2016 | 2017 | 2018 |
| Tuki Kipan asiakkaaksi siirtymisen nopeuttamiseksi | 200 | 200 | 200 | 0 |
| Reformaation merkkivuosi 2017 | 85 | 100 | 100 | 0 |
| Kirkon tulevaisuuskomitea | 200 | 200 | 200 | 0 |
| Yhteensä | 485 | 500 | 500 | 0 |

***Talousvaliokunnan kannanotto***

*Kirkon toimintaa on viime vuosina kehitetty strategisilla hankkeilla, jotka on rahoitettu keskusrahaston ylijäämästä. Ylijäämää ei ole enää samalla lailla käytettävissä.*

*Vuoden 2016 talousarvioon on esitetty 1,1 miljoonan euron korotusta. Talousvaliokunta haluaa korostaa, että seurakuntien talouden tiukentuessa kirkon yhteistä kehittämistoimintaa tulee suunnitella kirkon keskusrahaston perusrahoituksen puitteissa. Kehittämistoiminnalle on siinä varattava riittävä rahoitus.*

*Toiminnallisen osaston tavoitteena on, että kirkon yhteisiä tehtäviä hoidetaan tarkoituksenmukaisesti. Tähän pyritään kirkon sisäisten verkostojen kehittämisellä ja tehtävien uudelleen arvioinnilla. Paitsi rakenteita myös eri yksiköiden ja järjestöjen tehtävien päällekkäisyyksiä tulisi arvioida kriittisesti ja vastuuta jakaa eri toimijoiden kesken.*

*Kirkon jumalanpalvelus ja yhteiskunnallinen työ -yksikön osalta on tarpeen, että yhteiskunnallisen työn tavoitteet ja vaikuttaminen näkyisivät jatkossa vahvemmin yksikön tavoitteissa. Tällä hetkellä jumalanpalveluselämään liittyvät tavoitteet ovat suhteessa enemmän esillä.*

*Eri yksikköjen tavoitteissa ja mittareissa on vahvistunut kirkon näkyminen mediassa. Tämän suuntaus on toivottavaa jatkossakin*.

*Kirkko on ollut näkyvästi läsnä sosiaalisessa mediassa ja uusissa viestintävälineissä. Niissä tapahtuu huomattava määrä kohtaamisia. Talousvaliokunta pitää tärkeänä, että Kirkon tiedotuskeskus toimii aktiivisesti sosiaalisessa mediassa ja luo edellytyksiä kohdata ihmisiä erilaisissa toimintaympäristöissä.*

*Kirkon ruotsinkielisen työn keskuksen ja Porvoon hiippakunnan toimintasuunnitelma esitetään ruotsinkielellä. Valiokunta edellyttää, että jatkossa toimintasuunnitelma esitetään myös suomeksi käännettynä.*

*Talousvaliokunta ei puolla talousarvioehdotusta, jolla esitetään 50 000 euron määrärahan lisäämistä ”lasten ja nuorten kirkolliskokous” -työskentelyn kehittämiseen. Sen sijaan talousvaliokunta pitää tärkeänä, että Kirkkohallitus edistää ehdotuksen mukaisia asioita.*

***Hiippakunnallinen toiminta***

Aikaisempina vuosina tuomiokapitulien yhteisiin menoihin on budjetoitu varoja kehittämisavustuksiin, joiden myöntämisestä tuomiokapitulit päättävät. Varoja voidaan käyttää niin yhdistymis- ja yhteistyöselvityksiin kuin konkreettisiin yhteistyöhankkeisiin. Vuonna 2015 tähän tarkoitukseen varattiin 260 000 euroa. Useana vuonna määräraha on jäänyt lähes kokonaan käyttämättä. Vuosina 2016–2018 esitetään käytäntöä muutettavaksi siten, että yhteisestä määrärahasta luovutaan ja kunkin hiippakunnan kehyksiin lisätään 50 000 euroa vuodessa (150 000 euroa suunnitelmakaudella) kehittämisavustuksia varten. Näiden avustusten käytöstä raportoidaan erikseen vuosikertomuksessa.

Vuonna 2016 järjestetään hiippakunnissa synodaalikokoukset. Tuomiokapitulien esitykset synodaalikokousten kustannuksista, mukaan lukien synodaalikirjan kulut, ovat yhteensä 800 000 euroa (26 500 eurosta 117 500 euroon). Kirkkohallitus esittää, että kokousten kustannuksiin varataan korkeintaan 100 000 euroa kapitulia kohti, yhteissumma on tuolloin 760 000 euroa.

***Talousvaliokunnan kannanotto***

*Talousvaliokunnan mielestä hiippakuntien toimintasuunnitelmien tulisi olla kohtuullisella tavalla vertailukelpoisia ja niihin pitäisi sisältyä tunnuslukuja.*

*Kirkkojärjestyksen 18 luvun 9 §:n mukaisesti piispa, arkkihiippakunnassa arkkipiispa, kutsuu hiippakuntansa papit ja lehtorit vähintään joka kuudes vuosi synodaalikokoukseen, jonka tehtävänä on käsitellä teologisia kysymyksiä sekä seurakuntien hoitoa ja muuta kirkon toimintaa ja hallintoa koskevia asioita. Talousvaliokunta esittää, että piispainkokous harkitsisi synodaalikokousten tarpeellisuutta ja mahdollisesti synodaalikokouksista luopumista. Valiokunta ymmärtää synodaalikokousten historiallisen ulottuvuuden ja antaa arvoa kokousten pitkälle perinteelle. Piispan ja tuomiokapitulin yhteydenpito papistoon on kuitenkin viime vuosikymmeninä lisääntynyt ja monipuolistunut, jolloin synodaalikokousten merkitys on vastaavasti vähentynyt.*

*Mikkelin hiippakunnan määrärahan lisäämistä koskevan talousarvioesityksen osalta talousvaliokunta yhtyy kirkkohallituksen esittämiin perusteluihin, eikä esitä määrärahan lisäämistä. Hiippakuntien määrärahojen jakomallia on syytä tarkentaa ottaen huomioon seurakuntien lukumäärämuutokset.*

**Talousarvioaloite 1/2015: Hiippakuntien kansainvälisen työn virkojen palkkauksen järjestäminen**

Kuuden kirkolliskokousedustajan allekirjoittamassa talousarvioaloitteessa esitetään, että Kirkon keskusrahasto ottaa maksaakseen puolet (50 %) hiippakuntien kansainvälisen työn hiippakuntasihteerien ja asiantuntijoiden palkkakustannuksista. Lisäksi esitetään, että kirkkohallitus selvittää, onko vuoden 2017 alusta lähtien mahdollista siirtää hiippakuntien kansainvälisen työn hiippakuntasihteerien/asiantuntijoiden toimien palkkauskustannukset kokonaan kirkon keskusrahaston vastuulle.

***Talousvaliokunnan kannanotto***

*Valtion suunnittelemat ulkoministeriön hallinnon alaan kuuluvien kehitysyhteistyörahojen vähennykset ovat kohdistumassa myös kirkollisiin järjestöihin. Kirkon Ulkomaanavun säätiön valtiolta saamaa kehitysyhteistyörahoitusta vähennetään noin 6 miljoonalla eurolla ja Suomen Lähetysseura r.y. – Finska Missionssällskapet r.f.:n rahoitusta vähennetään noin 3,3 miljoonaa euroa. Suomen Evankelisluterilaisen Kansanlähetys ry:n rahoitusta vähennetään noin 160 000 euroa, Lähetysyhdistys Kylväjä ry:n noin 150 000 ja Suomen Pipliaseura ry:n noin 100 000 euroa.*

*Talousvaliokunta esittää että palkkauskustannusten sopimuksen mukaisiin korvauksiin ei puututa. Sen sijaan lisätään avustuksiin, kohtaan muut järjestöavustukset 200 000 euroa jaettavaksi niille järjestöille, joihin leikkaukset kohdistuvat. Kirkkohallitus jakaa avustuksen siinä suhteessa kun nämä järjestöt rahoittavat kansainvälisen työn hiippakuntasihteereiden ja asiantuntijoiden palkkauskustannuksia.*

*Talousvaliokunta pyytää kirkkohallitusta selvittämään, onko vuoden 2017 alusta lähtien mahdollista siirtää hiippakuntien kansainvälisen työn hiippakuntasihteerien ja asiantuntijoiden toimien palkkauskustannukset kokonaan kirkon keskusrahaston vastuulle.*

**Henkilöstö ja organisaatio**

Tavoitteena vuodesta 2005 alkaen on ollut, että pysyvän henkilöstön määrä kääntyisi vähitellen laskuun. Kirkkohallituksen johtoryhmä keskustelee jokaisen vapautuvan tehtävän osalta sen täyttämisen välttämättömyydestä. Samalla pohditaan, voidaanko tehtävät organisoida toisin tarkoituksenmukaisemmalla tavalla.

***Talousvaliokunnan kannanotto***

*Kirkkohallituksen henkilöstön määrä on vähentynyt vuodesta 2012 alkaen. Toimintasuunnitelmaan merkityt henkilöstötaulukot tulisi esittää henkilötyövuosina. Seurakunnat joutuvat taloustilanteen vuoksi vähentämään työntekijöitä. Kirkkohallituksen tulee tehostaa henkilöstösuunnittelua ja olla kriittinen avointen virkojen ja tehtävien täyttämisessä.*

**Kirkon yhteisen toiminnan rahoittaminen**

Kirkon keskusrahaston tulot lisääntyvät merkittävästi vuodesta 2016 alkaen. Laki valtion rahoituksesta evankelis-luterilaiselle kirkolle eräisiin yhteiskunnallisiin tehtäviin tulee voimaan vuoden 2016 alussa. Lain perusteella, opetus- ja kulttuuriministeriö myöntää vuosittain evankelis-luterilaiselle kirkolle rahoitusta hautaustoimeen, väestökirjanpitoon sekä kulttuurihistoriallisesti arvokkaiden rakennusten ja irtaimiston ylläpitoon liittyviin laissa säädettyihin tehtäviin. Kirkon keskusrahastolle maksettavan rahoituksen suuruus on 114 miljoonaa euroa.

Kirkolliskokouksen toukokuussa 2015 tekemän päätöksen mukaisesti vuonna 2016 114 miljoonan euron rahoitus jaetaan siten, että 107 miljoonaa euroa jaetaan seurakunnille euroa/kunnan jäsen -jakoperusteen mukaisesti. Loppuosa, 7 miljoonaa euroa, merkitään Kirkon keskusrahaston talousarvioon siten, että 2 miljoonaa euroa käytetään Kirjurin ylläpito- ja kehitystyöhön ja 5 miljoonaa käytetään kulttuurihistoriallisesti arvokkaiden rakennusten ja irtaimiston ylläpitoon siten, että kirkkohallitus myöntää avustuksia anomuksesta uusien rakennusavustusperiaatteiden mukaisesti. Tätä rakennusavustusta voivat hakea kaikki seurakuntataloudet.

Keskusrahaston tulot seurakunnilta määräytyvät viimeksi valmistuneen verotuksen mukaisiin kirkollisverotuloihin siten, että vuoden 2016 keskusrahastomaksutulot lasketaan vuoden 2014 verotulojen perusteella. Seurakuntien verotuloissa tapahtuvat muutokset vaikuttavat keskusrahaston tuloihin viiveellä.

Kirkolliskokous päätti toukokuussa 2015 alentaa vuoden 2016 seurakuntamaksuprosentin 7,5 prosenttiin nykyisestä 8,2 prosentista. Tämä tuli mahdolliseksi siksi, koska valtion myöntämää rahoitusta yhteiskunnallisiin tehtäviin voidaan käyttää myös kirkon keskusrahaston rahoittaman jäsentietojärjestelmän ylläpitoon ja kehittämiseen sekä seurakunnille kulttuurihistoriallisesti merkittävien rakennusten ja irtaimiston kunnossapidon rahoittamiseen.

|  |  |  |  |  |
| --- | --- | --- | --- | --- |
|  | 2015 | 2016 | 2017 | 2018 |
| Maksuprosentti | 8,2 % | 7,5 % | 7,5 % | 7,5 % |
| Perusmaksutulo, milj. euroa | 54,7 | 49,8 | 49,1 | 48,9 |

Seurakuntamaksujen lisäksi keskusrahasto saa tuloja sijoitustoiminnastaan noin 1,6 miljoonaa euroa vuodessa.

***Talousvaliokunnan kannanotto***

*Toukokuussa 2015 tehty perusratkaisu seurakuntien keskusrahastomaksun alentamisesta ja valtionrahoituksen jakamisesta seurakuntien ja Kirkkohallituksen kesken on otettu huomioon talousarvioesityksessä.*

*Valtionrahoituksesta käytetään Kirjurin ylläpitoon ja kehitystyöhön kaksi miljoonaa euroa sekä kulttuurihistoriallisesti arvokkaiden rakennusten ja irtaimiston kunnossapidon rahoittamiseen viisi miljoonaa euroa. Talousvaliokunta pitää tätä ratkaisua hyvänä. Jatkossa on oleellisen tärkeää, että määrärahojen oikeaa suuruutta arvioidaan vuosittain.*

*Talousarviossa ei ole mainintaa Kirkon keskusrahaston omakatteisista rahastoista. Tilinpäätöksen yhteydessä omakatteisten rahastojen varat sekä tuotot ja kulut raportoidaan. Valiokunta toivoo, että talousarvioon olisi merkitty omakatteisten rahastojen käyttötarkoituksen kuvaus ja tieto pääoman määristä.*

**Hiippakunnat**

Hiippakuntien talousarviot ja toiminta- ja taloussuunnitelmat ovat talousarviokirjan sivuilla 28–51.

**Avustukset**

Avustukset jakaantuvat talousarviossa kolmeen osaan: avustukset seurakunnille, avustukset yhdistyksille ja laitoksille ja muut avustukset. Määrärahaesitys vuodeksi 2016 on yhteensä 119,0 miljoonaa euroa. (Talousarviokirjassa sivuilla 55–64.)

*Valtionrahoituksen jako*

Valtionrahoituksen jakaminen seurakunnille on sisällytetty Kirkon keskusrahaston talousarviossa kohtaan avustukset.

Kirkon keskusrahasto saa valtiolta rahoitusta 114 miljoonaa euroa, joka maksetaan kuukausittain 9,5 miljoonan euron suuruisissa erissä. Kirkon keskusrahasto jakaa kirkolliskokouksen päätöksen mukaisesti summasta vuositasolla 107 miljoonaa euroa seurakunnille. Tilitys tapahtuu kerran kuukaudessa. Seurakunnille jaettava määrä lasketaan kunnan väkiluvun mukaisessa suhteessa siten, että vuoden 2016 rahanjako lasketaan vuoden 2014 viimeisen päivän väkilukutiedon perusteella. Taulukko seurakunnille jaettavista summista on julkaistu Kirkkohallituksen yleiskirjeen nro 18/2015 liitteenä.

*Avustukset seurakunnille*

Avustukset seurakunnille jakaantuvat kuuteen osaan: verotulojen täydennysavustus, harkinnanvarainen avustus, Kipa-avustus pienille seurakunnille, rakennusavustukset, koulutusavustus ja avustus kirkonkirjojen digitointi. Erillistä konservointiavustusta ei enää myönnetä vaan se sisällytetään valtion rahoituksesta maksettaviin avustuksiin.

Perinteinen kirkon keskusrahaston rakennusavustus muuttuu vuoden 2016 alusta lukien ja jakaantuu kahteen ryhmään:

1) Kirkon keskusrahaston varoista maksettava avustus, joka koskee ei-suojeltuja kohteita ja seurakuntien muita toimitiloja. Kuten aikaisemminkin, tuen määrä ja avustusprosentti riippuvat seurakuntien verotuloista. Keskusrahaston rakennusavustuksiin esitetään varattavaksi 1,0 miljoonaa euroa vuodessa.

2) Valtion korvauksesta jaettava avustus, jolla rahoitetaan kulttuurihistoriallisesti arvokkaiden rakennusten ja irtaimiston kunnossapitoa. Kaikkien seurakuntien on mahdollista saada tätä avustusta määrärahan puitteissa. Rahoituksesta on vuosina 2016–2018 tarkoitus käyttää 500 000 euroa vuodessa yhteisen kiinteistörekisterin laajentamiseen kaikkien seurakuntien käyttöön. Rekisteri on ehdoton edellytys valtion korvauksen oikeudenmukaiselle jakamiselle. Kokonaismääräraha on 5 miljoonaa euroa vuodessa.

*Talousvaliokunnan kannanotto*

*Talousvaliokunta pitää tärkeänä, että valtionrahoituksen jakamista ei käsitellä Kirkon keskusrahaston talousarviossa avustuksena. Valtionrahoituksen jako seurakunnille ja rahoituksen käyttö Kirjurin kustannuksiin ja kulttuurihistoriallisesti arvokkaiden rakennusten ja irtaimiston ylläpitoon tulisi näkyä talousarviossa omina kohtinaan.*

*Avustukset yhdistyksille ja laitoksille*

Avustukset yhdistyksille ja laitoksille jakaantuu neljään osaan: yhteistyösopimuksen tehneet järjestöt, kouluttavat laitokset, sisaryhteisöt sekä muut yhdistykset ja laitokset. Yhteenlaskettu avustussumma pienenee 488 000 eurolla vuodesta 2015. Vuodeksi 2017 avustussumma alenee vielä 90 000 eurolla.

*Muut avustukset*

Muut avustukset jakautuvat neljään osaan: Lapin turistityö, työ Suomessa asuvien ulkomaalaisten parissa, sekalaiset avustukset ja saamelaistyö.

Avustusmääräraha kasvaa 20 000 eurolla. Määrärahoihin esitetään seuraavia muutoksia vuoteen 2015 verrattuna. Työ Suomessa asuvien ulkomaalaisten parissa pienenee 66 000 eurolla. Eurajoen ydinvoimalatyömaan työpaikkapapin avustusmääräraha alenee 25 000 eurosta 10 000 euroon. Virsien kantanauhaprojektiin Ylen kanssa varataan 92 000 euroa, summa kasvaa 42 000 eurolla. Suomen Pipliaseura ry:lle Apostolien tekojen ja Markuksen evankeliumin uuden käännöksen tekemiseen yhteensä 105 000 euroa, SPS:n avustusmäärä kasvaa 80 000 euroa. Saamelaistyön määrärahaa korotetaan 10 000 eurolla talousarvioehdotuksen perusteella.

**Kirkon palvelukeskus**

Kirkon palvelukeskuksen johtokunnan hyväksymä toimintasuunnitelma on talousarviokirjan sivuilla 65–75.

Kirkon palvelukeskuksen hinnoitteluperusteeseen esitetään muutosta siten, että vuodesta 2018 alkaen, hinnoittelussa ei oteta huomioon palvelukeskuksen vuosien 2012–2017 aikana syntynyttä alijäämää. Tämä mahdollistaisi palvelumaksujen alentamisen siirtymäkauden päätyttyä.

Kirkon palvelukeskuksen toimintakate tulee olemaan alijäämäinen vielä vuonna 2016.

*Talousvaliokunnan kannanotto*

*Talousvaliokunta esitti toukokuussa 2015 keskusrahaston tilinpäätöstä koskevassa mietinnössään, että Kirkon palvelukeskuksen vuosina 2012–2017 syntyvää alijäämää ei huomioida palvelumaksujen hinnoittelussa vuodesta 2018 alkaen. Alijäämää syntyy yhteensä 18 miljoonaa euroa. Kirkon keskusrahaston vuoden 2014 tilinpäätöksen mukaan keskusrahaston rahavarat olivat 42 miljoonaa euroa, johon sisältyy osuus alijäämästä vuosilta 2012–2014. Saadun selvityksen mukaan vuosien 2015–2017 alijäämä on myös rahoitettavissa.*

**Kirkon keskusrahaston tuloslaskelma**

|  |  |  |  |  |  |
| --- | --- | --- | --- | --- | --- |
| 1000 euroa | **TP 2014** | **TA 2015** | **TAE 2016** | **TTSE 2017** | **TTSE 2018** |
| Toimintatuotot | 8 795 | 9 901 | 11 867 | 15 137 | 15 137 |
| Toimintakulut | 65 129 | 64 548 | 62 025 | 60 814 | 60 618 |
| *Valtionrahoituksen käyttö ja jako seurakunnille* | | | | | |
| * Kirjurin ylläpito ja kehittäminen |  |  | 2 000 | 2 000 | 2 000 |
| * Kulttuurihistoriallisesti arvokkaan omaisuuden kunnossapito |  |  | 5 000 | 5 000 | 5 000 |
| * Valtionrahoituksen jako seurakunnille |  |  | 107 000 | 107 000 | 107 000 |
| Siirto rahastoon | 84 | 0 | 0 | 0 | 0 |
| **Toimintakate (negatiivinen)** | **56 419** | **54 647** | **164 158** | **159 676** | **159 481** |
| Keskusrahastomaksut | 53 452 | 54 700 | 49 800 | 49 100 | 48 900 |
| Valtionrahoitus |  |  | 114 000 | 114 000 | 114 000 |
| Sijoitus- ja rahoitustoiminnan tuotto | 3 002 | 1 500 | 1 626 | 1 626 | 1 626 |
| **Vuosikate** | **36** | **1 553** | **1 268** | **5 050** | **5 045** |
| Poistot | 3 634 | 4 854 | 4 000 | 4 000 | 4 000 |
| **Tilikauden tulos** | **−3 598** | **−3 301** | **−2 732** | **1 050** | **1 045** |
| Rahastosiirrot | 111 | 20 | 100 | 100 | 100 |
| **Tilikauden jäämä** | **−3 486** | **−3 281** | **−2 632** | **1 150** | **1 145** |

Tuloslaskelmataulukon luvuissa on otettu huomioon päätösponnessa 9 tehty esitys 200 000 euron määrärahalisäyksestä vuodeksi 2016.

**Investointiosa**

Investointiosaan esitetään varattavaksi vuodeksi 2016 yhteensä 3,6 miljoonaa euroa siten, että sitovuustasoina ovat kiinteistöinvestoinnit, tietojärjestelmäinvestoinnit ja laite- ja kalustohankinnat.

*Kirkkohallitus*

Kirkkohallituksen investoinnit vuonna 2016 ovat yhteensä 2,4 miljoonaa euroa. Eniten rahaa käytetään tietojärjestelmäinvestointeihin, 2,3 miljoonaa euroa.

*Hiippakunnat*

Hiippakuntien kiinteistöistä on laadittu kuntoarviot ja korjaussuunnitelmat. Vuonna 2016 varataan Oulun tuomiokapitulin piharakennuksen peruskorjaukseen 35 000 euroa, vuonna 2017 Turun piispantalon korjaustöihin 50 000 euroa ja Porvoon tuomiokapitulin vahtimestarinasunnon peruskorjaukseen 170 000 euroa sekä vuonna 2018 arkkipiispan talon aidan rakentamiseen 70 000 euroa. Kalustohankinnat vuonna 2016 ovat 60 000 euroa.

*Kirkon palvelukeskus*

Palvelukeskuksen tietojärjestelmäinvestointeihin varataan vuodeksi 2016 1,1 miljoonaa euroa, vuodeksi 2017 1,2 miljoonaa euroa ja vuodeksi 2018 0,7 miljoonaa euroa. Vuosina 2016–2017 investoinnit liittyvät asiakkaiden vastaanottoon. Tavoitteena on tietojärjestelmien toiminnallisuuksien, käytettävyyden ja automaatioasteen nostaminen sekä mm. raportoinnin kehittäminen.

*Tietojärjestelmäinvestoinnit*

Kirkon keskusrahasto tuottaa tietoteknisiä ja ohjelmistopalveluita keskushallinnolle ja seurakunnille.

Tietojärjestelmäinvestoinnit ovat 2,3 miljoonaa euroa vuodessa koko suunnitelma-ajan 2016–2018.

|  |  |  |  |
| --- | --- | --- | --- |
| *Kirkon keskusrahaston investoinnit* | **TAe 2016** | **TTS 2017** | **TTS 2018** |
| **Kirkon yhteiset investoinnit** |  |  |  |
| Kiinteistöinvestoinnit | 40 000 | 80 000 | 0 |
| Kalustoinvestoinnit | 100 000 | 0 | 0 |
| Tietojärjestelmät | 2 250 000 | 2 250 000 | 2 250 000 |
| Hiippakuntien kiinteistö- ja kalustoinvestoinnit | 95 000 | 220 000 | 70 000 |
| **Kirkon palvelukeskus** |  |  |  |
| Kipa-investoinnit | 1 100 000 | 1 200 000 | 700 000 |
| **Yhteensä** | **3 585 000** | **3 750 000** | **3 020 000** |

*Talousvaliokunnan kannanotto*

*Talousvaliokunta on saanut selvityksen tietohallinnon ja Kirjuriin liittyvistä investoinneista. Valiokunta pitää investointeja tarkoituksenmukaisina ja välttämättöminä. Toiminnan ja tietojärjestelmien kehittäminen edellyttää jatkuvia investointeja.*

*Investointien vaikuttavuutta on tärkeä arvioida.*

**Kirkon keskusrahaston rahoituslaskelma**

Rahoituslaskelma esitetään kokonaisuudessaan talousarviokirjan sivulla 82.

|  |  |  |  |  |
| --- | --- | --- | --- | --- |
| *Rahavarojen muutos milj. euroa* | 2015 | 2016 | 2017 | 2018 |
| Rahavarat 31.12. | 38,2 | 35,9 | 37,4 | 39,5 |
| Rahavarat 1.1. | 41,8 | 38,2 | 36,1 | 37,4 |
| Rahavarojen muutos | −3,5 | −2,3 | 1,3 | 2,0 |

Taulukon luvuissa on otettu huomioon päätösponnessa 9 tehty esitys 200 000 euron määrärahalisäyksestä vuodeksi 2016.

**Sitovuustasot**

* Kirkkohallituksen sitovuustaso on Kirkkohallituksen toimintajäämä.
* Hiippakunnallisen toiminnan sitovuustaso on kunkin tuomiokapitulin toimintajäämä.
* Avustusten sitovuustaso on seurakunta-avustusten osalta avustusten yhteismäärä ja muiden avustusten osalta sitovuustaso on kuhunkin kohteeseen myönnetty avustus.
* Kirkon palvelukeskuksen sitovuustaso on Kirkon palvelukeskuksen toimintajäämä.
* Talousarvion suunnitelmavuosien osalta luvut eivät ole sitovia.
* Investointiosassa sitovuustaso on pääryhmien (kiinteistöt, tietojärjestelmät, kalusto) mukainen sekä Kirkkohallituksen että tuomiokapitulien osalta.

**KIRKON ELÄKERAHASTO**

*Johdanto*

Kirkon keskushallintouudistuksen yhteydessä kirkon eläkerahasto eriytetään kirkon keskusrahastosta, tätä koskevat säännökset sisältyvät kirkkolakiin ja kirkkojärjestykseen. Muutos on käytännössä pelkästään lainsäädäntötekninen eikä vaikuta eläketoimintaan. Kirkoneläkerahasto jatkaa kirkon keskusrahaston eläkerahaston toimintaa ja kirkon keskusrahastoneläkerahaston varat, oikeudet ja velvoitteet siirtyvät kirkon eläkerahastolle lain voimaan tullessa.

*Taloudelliset lähtökohdat*

Globaali talouskasvu on jäänyt odotettua heikommaksi. Varsinkin kehittyvien markkinoiden kasvu on ollut selvä pettymys. Huoli Kiinan talouskasvusta on luonut varjon koko globaalille taloudelle. Sijoitusmarkkinoilla alkuvuoden hyvät tuottoluvut ovat sulaneet sijoitussalkuista pois. Vuoden 2015 merkittävin rahapoliittinen tapahtuma on ollut Euroopan keskuspankin massiivinen QE-tukiohjelma. Myös useiden muiden maiden keskuspankit ympäri maailmaa ovat jatkaneet elvyttävää rahapolitiikkaa. Usko maailmantalouteen on edelleen vahva ja varsinkin länsimaissa kasvu on edelleen terveellä tasolla.

*Eläkelainsäädäntö*

Eläkeuudistus toteutunee vuonna 2017. Vanhuuseläkkeen alaraja nostetaan 65 vuoteen. Eläkekarttumat yhtenäistyvät ja eläkettä karttuu koko palkasta. Osa-aikaeläkkeen tilalle tulee osittainen vanhuuseläke. Työuraeläke otetaan käyttöön uutena eläkemuotona, jota voi hakea 38 vuoden työskentelyn jälkeen. Varhennusvähennys ja lykkäyskorotus ovat molemmat 0,4 prosenttia kuukaudessa eläkettä vähentävänä tai korottavana. Suunnitteilla on myös säätää uusi julkisten alojen eläkelaki (JuEL), joka korvaisi valtion, kuntien, Kelan ja kirkon eläkelait.

*Eläketuloarvio*

Eläkerahastomaksu korotettiin 1,2 prosentista 4,0 prosenttiin vuodeksi 2016 ja työnantajan eläkemaksu (KiEL) alennettiin 28 prosentista 24 prosenttiin.

KiEL maksu alenee 13,2 prosenttia 177, 1 miljoonasta eurosta 153,7 miljoonaan euroon. Eläkerahastomaksu kasvaa 252,4 prosenttia 10,5 miljoonasta eurosta 37,0 miljoonaan euroon.

Eläketuottojen yhteissumma kasvaa 4,7 prosenttia 187,6 miljoonasta eurosta 196,4 miljoonaan euroon. Suunnitelmavuosina eläketuotot alenevat 0,5 prosenttia vuodessa.

*Eläkemenoarvio*

Vuodeksi 2016 eläkemenojen arvioidaan kasvavan 5,9 prosenttia 182,0 miljoonasta eurosta 192,8 miljoonaan euroon. Suunnitelmavuosina eläkemenojen arvioidaan kasvavan noin 2 prosenttia vuodessa.

Eläkemenoennusteet laaditaan vuosittain ja ne ovat osa tilinpäätöstä.

Laskelmissa ei ole otettu huomioon hallituksen esittelemän niin sanotun kilpailukykypaketin vaikutuksia. Kaavailtujen muutosten johdosta kirkkotyönantajien ja työntekijöiden maksamat eläkemaksut yhteensä alentuisivat muutaman miljoonan nykytilanteeseen verrattuna.

*Eläkevarojen sijoittaminen*

Kirkon eläkerahasto on omakatteinen rahasto, jossa varoja ei ole kiinnitetty yksilökohtaisiin eläkevastuisiin. Eläkerahaston varoja on tähänkin saakka sijoitettu erillään Kirkon keskusrahaston muusta omaisuudesta ja rahaston tuotot kohdistuvat suoraan eläkerahaston tuotoiksi.

Eläkerahasto on toiminut aktiivisesti vastuullisen sijoittamisen puolestapuhujana ja ollut mukana kehittämässä uusia vastuullisen sijoitustoiminnan instrumentteja. Kirkon keskusrahasto on YK:n vastuullisen sijoittamisen periaatteiden allekirjoittaja ja perustajajäsen FINSIF ry:ssä.

Rahaston pitkän aikavälin tuottotavoite on 6 prosenttia riskitasolla 9,5 prosenttia. Sijoitustoiminnan vuosituotto käyvin arvoin vuosina 1991–2004 on ollut 8,23 prosenttia.

Eläkerahaston sijoitusten perusallokaatio, eli se mihin omaisuusluokkiin varoja sijoitettaan on ollut seuraava: korkosijoitukset 40 %, osakesijoitukset 40 % ja muut sijoitukset 20 %. Osakkeissa voi olla enintään 50 prosenttia sijoituksista.

*Keskeinen kehityshanke*

Kirkon eläkerahaston sijoitussalkkujen riskienhallintaa on kehitetty vuoden 2015 aikana ottamalla käyttöön uusi salkunhallintajärjestelmä sekä siihen liittyvä palvelukokonaisuus. Palvelun tuottaa Suomen Sijoitustutkimus Oy. Palveluntuottajan kilpailutus toteutettiin siten, että myös seurakunnilla on mahdollisuus ottaa sama salkunhallintajärjestelmä käyttöönsä. Uusi salkunhallintajärjestelmä tuottaa kattavan riskiraportoinnin, toimii riskivalvontatoimintona ja tuottaa aineistoa kirjapitoliittymään. Raportoinnin kehitystyö jatkuu edelleen vuonna 2016.

**Talousvaliokunnan esitys**

Talousvaliokunta esittää, että kirkolliskokous päättää

***Kirkon eläkerahasto***

1. vahvistaa, että kirkollisveron perusteella määräytyvän eläkerahastomaksun suuruus vuodelle 2016 on 4,0 %,
2. vahvistaa, että seurakuntien työnantajan eläkemaksu vuodelle 2016 on 24 % palkkasummasta, minkä lisäksi työntekijöiltä peritään työntekijäin eläkelain mukainen työntekijöiden eläkemaksu,
3. vahvistaa, että kirkon keskusrahaston ja kirkollisten yhdistysten työnantajan eläkemaksu vuodelle 2016 on 28 %, minkä lisäksi työntekijöiltä peritään työntekijäin eläkelain mukainen työntekijöiden eläkemaksu,
4. vahvistaa, että työkyvyttömyyseläkkeistä ei peritä omavastuuosuutta vuonna 2016,
5. hyväksyä kirkkohallituksen ehdotuksen (nro 6/2015) kirkon eläkerahaston talousarvioksi vuodeksi 2016 sekä toiminta- ja taloussuunnitelmaksi vuosiksi 2016–2018.

***Kirkon yhteinen toiminta***

1. vahvistaa, että vuonna 2016 perusmaksu määräytyy vain laskennallisen kirkollisveron perusteella ja vahvistaa perusmaksun suuruudeksi 7,5 %,
2. vahvistaa, että lisämaksua ei peritä,

***Kirkon palvelukeskus***

1. vahvistaa, että kirkon palvelukeskuksen palvelumaksut määräytyvät seuraavasti:
2. hinnoittelu tapahtuu omakustannushinnoitteluna tavoitetilan 2017 mukaisesti siten, että vuodesta 2018 alkaen hinnoittelussa ei oteta huomioon palvelukeskuksen vuosien 2012–2017 aikana syntynyttä alijäämää,
3. yksikköhinnat ovat kaikille asiakkaille samat, joista kirkon palvelukeskuksen johtokunta voi myöntää alennusta, jos palvelukeskuksen taholta tapahtuu olennainen sopimusrikkomus,
4. asiakas maksaa saamansa palvelut omien suoritemääriensä mukaisesti,

***Kirkon keskusrahasto***

1. hyväksyä kirkkohallituksen ehdotuksen (nro 6/2015) kirkon keskusrahaston talousarvioksi vuodeksi 2016 sekä toiminta- ja taloussuunnitelmaksi vuosiksi 2016–2018 siten muutettuna että, talousarvion osastoon avustukset menokohdalle muut järjestöavustukset lisätään 200 000 euroa kannanotossa ilmenevin perustein.

Turussa 4. päivänä marraskuuta 2015

Talousvaliokunnan puolesta

Pertti Simola Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Simola sekä jäsenet Alasalmi, Jalava A., Kauranen, Koskelo, Kultima, Mäkinen, Paananen, Peräaho, Rajala, Rönkä, Sahi, Salmi, Silfverhuth, Sorvari, Tähtinen ja Westerlund.